Vakansieganger verdrink by BallitoParamedici op die toneel. Foto: Verskaf ŉ Vakansieganger het Vrydagmiddag in die see by Ballito in KwaZulu-Natal verdrink. Garrith Jamieson, woordvoerder van Rescue Care, het gesê die man het naby Granny’s Pool geswem toe hy in die moeilikheid beland het. “Omstanders het in die water gespring en hom na die strand gebring,” het Jamieson gesê. Kwadukuza-lewensredders het noodhulp toegepas totdat paramedici van IPSS Medical Rescue en Netcare 911 by hulle oorgeneem het. “Ten spyte van paramedici se volgehoue pogings om die man by te bring, is hy op die toneel dood verklaar.” Jamieson het ŉ beroep op die publiek gedoen om ag te slaan op springgety-waarskuwings van die Nasionale Seereddingsinstituut (NSRI), veral vir die volgende vyf dae as gevolg van die volmaan. Springgety vind twee keer per maand plaas, tydens volmaan en nuwemaan, en die hooggety is hoër as gewoonlik en die laaggety laer as gewoonlik met sterker sleurstrome. Daar is daagliks twee hooggetye en twee laaggetye.